ಉತ್ತರೆ (ಮಹಾಭಾರತದ ಯುದ್ಧೋತ್ತರ ಕಾಲಘಟ್ಟದ ಅನಾವರಣ) ಲೇಖಕರು: ಮೋಹನ ಭಾಸ್ಕರ ಹೆಗಡೆ ದ್ರೌಪದಿಯ ಛಲ, ಕುಂತಿಯ ಹಠ ಹಾಗೂ ಗಾಂಧಾರಿಯ ಕಾಠಿಣ್ಯಗಳ ನಡುವೆ ದುರಂತವಾಗಿಯೂ ದುರಂತವಲ್ಲದಂತಾದ ಮಹಾಭಾರತದ ವಿಶಿಷ್ಟ ಪಾತ್ರ 'ಉತ್ತರೆ'ಯ ಜೀವನ ಹಾಗೂ ಯುದ್ಧೋತ್ತರ ಹಸ್ತಿನಾವತಿಯ ಸ್ಥಿತಿ-ಗತಿಗಳನ್ನು ಅನಾವರಣಗೊಳಿಸುವ ಮೋಹನ ಭಾಸ್ಕರ ಹೆಗಡೆ ಅವರ ಚೊಚ್ಚಲ ಅಪರೂಪದ ಕಾದಂಬರಿ. ಕೃತಿಯ ಹಿನ್ನೆಲೆ ಮತ್ತು ವಿಶೇಷತೆ: ಯುದ್ಧೋತ್ತರ ಹಸ್ತಿನಾವತಿಯ ಕಥನ: ಆರು ತಿಂಗಳ ದಾಂಪತ್ಯದ ನಂತರ ಮಗುವನ್ನು ಗರ್ಭದಲ್ಲಿ ಹೊತ್ತು ಹಸ್ತಿನಾವತಿಯ ಶೋಕಸಾಗರದಲ್ಲಿ ನಿಲ್ಲುವ ಉತ್ತರೆ, ಕೃಷ್ಣನ ಕಾರುಣ್ಯದಿಂದ ಕುಲಕ್ಷಯದ ಹೊತ್ತಿನಲ್ಲಿ ಕುರುಕುಲದ ಏಕೈಕ ವಾರಸುದಾರನನ್ನು ಜಗತ್ತಿಗೆ ತರುವ ದಾರಿ ಇಲ್ಲಿದೆ. ಮೂರು ತಲೆಮಾರುಗಳ ಸಂಭಾಷಣೆ: ಕುಂತಿ, ದ್ರೌಪದಿ ಮತ್ತು ಉತ್ತರೆ ಎಂಬ ಮೂರು ತಲೆಮಾರಿನ ಹಸ್ತಿನಾವತಿಯ ಅಂತಃಪುರದ ಪಾತ್ರಗಳ ಮೂಲಕ ಕಾದಂಬರಿ ಸಾಗುತ್ತದೆ. ಮುಗಿದುಹೋದ ಭೂತಕಾಲವನ್ನು ನಿಡುಸುಯ್ಯಲಿಂದ ನೋಡುತ್ತಾ, ಭವಿಷ್ಯವನ್ನು ಬೆಳಕಿನಿಂದ ಕಾಣುವ ಅಪೂರ್ವ ಕಥಾಹಂದರ. ವಿರಾಟ ಭಾರತದ ದರ್ಶನ: ಕಾದಂಬರಿಯುದ್ದಕ್ಕೂ ವಿವಿಧ ಪಾತ್ರಗಳ ಮೂಲಕ ಉತ್ತರೆಯನ್ನು ನೋಡುತ್ತಾ, ಕೊನೆಯಲ್ಲಿ ಎಲ್ಲವೂ ನಾಶವಾದ ತವರೂರು ಮತ್ತು ಕುರುಕುಲದ ಉತ್ತರೋತ್ತರತೆಯನ್ನು ಒಳಗೊಂಡ 'ವಿರಾಟ ಭಾರತ'ದ ದರ್ಶನವನ್ನು ಉತ್ತರೆ ಕಾಣುತ್ತಾಳೆ. ಎಲೆಮನೆ ಮತ್ತು ಅರಮನೆಯ ಸಂಕಟ: "ಎಲೆಮನೆಗೂ ಅರಮನೆಗೂ ಸಂಕಟ, ಸಂತೋಷ ಎರಡೂ ಒಂದೇ..." ಎಂಬ ಸತ್ಯವನ್ನು ಅತ್ಯಂತ ಸೂಕ್ಷ್ಮವಾಗಿ ಈ ಕೃತಿಯಲ್ಲಿ ಮೂಡಿಸಲಾಗಿದೆ. ಹಿರಿಯ ಸಾಹಿತಿ ಗೋಪಾಲಕೃಷ್ಣ ಕುಂಟಿನಿ ಅವರ ಮಾತುಗಳಲ್ಲಿ: "ಗೆಳೆಯ ಮೋಹನ ಹೆಗಡೆಯವರ ಚೊಚ್ಚಲ ಕಾದಂಬರಿ ಉತ್ತರೆ ಭಕ್ತಿಭಾವ, ಸಂಕೀರ್ತನೆ, ವೀರ, ವಿಷಾದ, ದುಃಖ ದುಮ್ಮಾನಗಳಿಲ್ಲದ ಯುದ್ಧೋತ್ತರ ಹಸ್ತಿನಾವತಿಯ ನಿರುಮ್ಮಳ ನಿರೂಪಣೆ."